Informatīvā ziņojuma “Par publiskā līdzfinansējuma nodrošināšanu projekta “Baltijas Biomateriālu ekselences centrs” īstenošanai” 2. pielikums

Apliecinājuma vēstules tulkojums

Apliecinājuma izdevējs

Latvijas Republikas Ministru kabinets

Brīvības bulv. 36, Rīga, LV-1520, Latvija

Tālr.: +371 67082800, Fakss: +371 67082962

E-pasts: vk@mk.gov.lv

2018. gada …. oktobrī

Rīgas Tehniskajai universitātei

Kaļķu iela 1, Rīga, LV-1658, Latvija

Tālr.: +371 67089333

E-pasts: info@rtu.lv

**Apliecinājuma vēstule par**

**publiskā līdzfinansējuma nodrošināšanu BBCE** **projektam,**

**kas iesniegts Eiropas Savienības Pētniecības un inovāciju pamatprogrammas „Apvārsnis 2020” apakšprogrammas „Izcilības izplatīšana un dalības paplašināšana”**

**projektu konkursā „WIDESPREAD-01-2018-2019: Teaming Phase 2”**

***Ievads***

Latvijas Republikas Ministru kabinets ar šo vēstuli apņemas nodrošināt publisko finansējumu 12 085 000 *euro* apmērā infrastruktūras attīstībai Baltijas Biomateriālu ekselences centra (turpmāk – BBCE) projektam, kas iesniegts Eiropas Savienības pētniecības un inovāciju pamatprogrammas “Apvārsnis 2020” apakšprogrammas „Izcilības izplatīšana un dalības paplašināšana” projektu konkursā „WIDESPREAD-01-2018-2019: Teaming Phase 2”. Projektu koordinē Rīgas Tehniskās universitāte.

BBCE projekta mērķis ir izveidot vienotu Baltijas Biomateriālu ekselences centru vispusīgai biomateriālu izpētei un izstrādei, balstoties uz ilgtermiņa stratēģisku sadarbību starp Rīgas Tehnisko universitāti (RTU), Latvijas Organiskās sintēzes institūtu (LOSI), Rīgas Stradiņa universitāti (RSU) un Rīgas Stradiņa universitātes Stomatoloģijas institūtu (RSU SI) no vienas puses un AO Pētniecības institūtu Davosā (Šveice) un Fridriha-Aleksandra Erlangenas-Nirnbergas universitāti (Vācija) no otras puses. BBCE projektā paredzētās darbības nodrošinās iespēju apvienot esošo ekspertīzi un infrastruktūru, lai radītu kritisko masu un kvalitatīvu izrāvienu biomedicīnas praktiskā pielietojuma risinājumu attīstībā atbilstoši BBCE biznesa plānā aprakstītajam. BBCE projekta īstenošana sniegs nozīmīgu ieguldījumu nacionālo partneru infrastruktūras attīstībā, zinātniskās ekselences stiprināšanā, sadarbības spēju ar industriju kāpināšanā, tostarp rezultātu izplatīšanas un izmantošanas kapacitātes attīstībā. BBCE biznesa plāna īstenošana ir saskaņā ar Rīgas Tehniskās universitātes stratēģiju 2014.-2020. gadam, Rīgas Stradiņa universitātes attīstības stratēģiju 2015.-2020. gadam un Latvijas Organiskās sintēzes institūta stratēģiju 2016.-2020. gadam.

***Iesaistīto institūciju raksturojums***

Ministru kabinets ir augstākā izpildvara Latvijas Republikā (turpmāk – LR). Tā loma un izpildvaras funkcijas ir noteiktas LR Satversmē un Ministru kabineta iekārtas likumā.

LR Izglītības un zinātnes ministrija ir atbildīga par valsts politikas īstenošanu un finansējuma sadali izglītībā, zinātnē un sportā, tostarp ietverot Eiropas strukturālo un investīciju fondu programmu izstrādi, izvērtēšanu un politikas pārraudzību.

LR Ekonomikas ministrija ir vadošā valsts pārvaldes iestāde ekonomikas politikas jomā. Ekonomikas ministrija pārstāv Latvijas ekonomiskās intereses Eiropas Savienības institūcijās un piedalās lēmumu pieņemšanā visos līmeņos. Ekonomikas ministrija pārstāv Latvijas viedokli Eiropas Savienības Konkurences Padomē, kā arī Transporta, telekomunikāciju un enerģētikas padomē. Tāpat arī Ekonomikas ministrija plāno, ievieš un uzrauga attīstības programmas un projektus, piesaistot Eiropas Savienības un citus ārvalstu līdzekļus.

RTU ir valsts dibināta autonoma augstākās izglītības un zinātnes institūcija ar pašpārvaldes tiesībām un ir atvasināta publiska persona. LOSI ir neatkarīga publiska pētniecības organizācija. SIA RSU SI ir komersants (Reģ. Nr. 40003579713), kas nodrošina medicīniskos pakalpojumus zobu, mutes dobuma un sejas un žokļu ķirurģijā. Visu RSU SI kapitāldaļu turētājs ir RSU. RSU ir valsts dibināta augstākās izglītības un zinātnes institūcija ar pašpārvaldes tiesībām un ir atvasināta publiska persona.

***Informācija par finansējumu BBCE projekta īstenošanai***

Nepieciešamais līdzfinansējums 12 085 000 *euro* apmērā tiks nodrošināts LR teritorijā lokalizētajiem BBCE konsorcija dalībniekiem Izglītības un zinātnes ministrijas un Ekonomikas ministrijas pārziņā esošo Eiropas strukturālo un investīciju fondu programmu ietvaros, kā arī tiks ieguldīti pašu dalībnieku – RTU, RSU un LOSI – finanšu resursi.

LR Ministru kabinets nodrošina, ka piešķirtā finansējuma apmērs netiek samazināts, un to projekta īstenošanai izmanto BBCE dalībnieki, kas lokalizēti LR teritorijā.

***Eiropas strukturālo un investīciju fondu apraksts***

Publiskais finansējums 3 596 000 *euro* apmērā (Eiropas Reģionālās attīstības fonda un valsts budžeta finansējums) jau ir piešķirts RTU, RSU un LOSI darbības programmas “Izaugsme un nodarbinātība” 1.1.1.4. pasākuma “P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana” projektu ietvaros un tiek izmantots atbilstoši norādīto BBCE dalībnieku infrastruktūras attīstības stratēģijās noteiktajam un atbilstoši 1.1.1.4. pasākuma īstenošanas nosacījumiem; finansējums ir pieejams līdz 2023. gadam.

Publiskais finansējums 8 489 000 *euro* apmērā (Eiropas Reģionālās attīstības fonda finansējums) tiks nodrošināts darbības programmas “Izaugsme un nodarbinātība” 1.prioritārā virziena “Pētniecība, tehnoloģiju attīstība un inovācijas” ietvaros, pārdalot līdzekļus 1.1.1.4. pasākumam “P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana” attiecīgi 4 000 000 *euro* apmērā no Izglītības un zinātnes ministrijas pārziņā esošā 1.1.1.3. pasākuma “Inovāciju granti studentiem” līdzekļiem un 4 489 000 *euro* apmērā no Ekonomikas ministrijas pārziņā esošā 1.2.1.2. pasākuma “Atbalsts tehnoloģiju pārneses sistēmas pilnveidošanai” līdzekļiem. Finansējums būs pieejams 2019. – 2023.gadu periodā un tiks piešķirts kā publiskais ieguldījums BBCE īstenotajā projektā tā apstiprināšanas gadījumā.

Kopumā publiskais finansējums tiks nodrošināts 12 085 000 *euro* apmērā.

***Riski***

Šīs apņemšanās īstenošanai nepastāv būtiski riski. Savlaicīgu apņemšanās izpildi noteiktajā apmērā nodrošinās Izglītības un zinātnes ministrija un Ekonomikas ministrija. Apņemšanās izpildes pārraudzību nodrošinās Izglītības un zinātnes ministrija.

***Nosacījumi***

LR Ministru kabinets ir ieinteresēts BBCE attīstībā, jo tas veicinās inovācijas, zinātnisko ekselenci un zināšanu pārnesi starp industriju, pētniecību, akadēmiju un sabiedrību kopumā. LR Ministru kabinets apņemas nodrošināt finansējumu 12 085 000 *euro* apmērā BBCE projekta pētniecības infrastruktūras attīstībai BBCE projektā, ko īsteno RTU, RSU, LOSI un RSU IS, BBCE projekta apstiprināšanas gadījumā Eiropas Savienības pētniecības un inovāciju ietvarprogrammas „Apvārsnis 2020” projektu konkursā „WIDESPREAD-01-2018-2019: Teaming Phase 2”.

***Dokumenta juridiskais spēks***

Šis dokuments ir juridiski saistošs LR Ministru kabinetam, ņemot vērā, ka to ar savu parakstu ir apliecinājis LR Ministru prezidents.

Cieņā

Māris Kučinskis

Latvijas Republikas Ministru prezidents